Уважаеми Г-н/Г- жо Председател, уважаеми членове на изпитната комисия, уважаеми колеги и гости!

Казвам се Светлана Лазарова, старши учител в ОДЗ №2 „Знаме на мира”- гр. Балчик.

Темата на дипломната работа, която защитавам, е „Условия и фактори за повишаване на емоционално- нравствената интелигентност на 6- 7- годишните деца в условията на детската градина.

Вниманието ми към емоционалната интелигентност бе привлечено още преди четири години, когато същата тази група, в която проведох настоящото изследване, тогава бе все още Iва. Подготвяйки се за защита на II ПКС с темата „Адаптация на 3- годишните деца в условията на детската градина”, насочих вниманието си и към способностите на децата за бързо и безболезнено социализиране- някои от тях с лекота се справяха с раздялата и се ориентираха в новата среда, други реагираха с високи нива на тревожност и им бяха нужни седмици, дори месеци, докато достигнат до състояние на спокойствие и изпитат чувство на сигурност в детския колектив. Още тогава съпоставих емоционалния стил в отношенията, които родителите демонстрираха към децата си, независимо от социалния си статус- покровителствени, прекалено загрижени или пренебрежителни и агресивни и чувството за сигурност, демонстрирането на самоувереност и интерес, или липсата му у конкретното дете, придружена с нервност, импулсивност и агресия.

От друга страна детската градина е в състояние да противодейства и компенсира там, където в семействата съществува този дефицит,

Изводите, до които достигнах в наблюдаваните отношения, литературата, която успях да открия, почти 20- годишния педагогически опит и този на колегите в ежедневното формално и неформално общуване, макро и микросредата, в която растат децата ни, фактът, че от следващата година те вече ще са в коренно различна училищна среда, в която те ще трябва отново да се адаптират- към новите условия, новите учители и съученици, насочиха усилията ми да намеря подходящи за възрастта методи и средства, с които да овладеят емоционални способности, които да им помогнат да преодолеят предизвикателствата, с които те ще се сблъскат в новата среда.

И когато трябваше да избирам тема за нова изследователска дейност, не се поколебах да насоча вниманието си именно към емоционално- нравствената интелигентност, с по- висока емоционална устойчивост, по- добро себепознание и себеприемане, по- подходящ избор на поведение, по- качествен самоконтроли по- ясно разбиране на позицията на отсрещната страна, чуваемостта на моралните послания и способност за съпричастност към позицията и аргументацията на другия.

Педагогическият експеримент се проведе в Подготвителна група, като обхвана една учебна година.

Целта на психолого- педагогическото изследване, която си поставих бе, да се установят и апробират възможности за повишаване на социалната компетентност чрез развиване на емоционално- нравствените умения у 6- 7- годишните деца.

Обект на изследването ми бяха епизодично или постоянно проявяващи се форми на емоционално- волева регулация /самопознание, сензорни умения, социални умения/ у децата, посещаващи IVгр в ОДЗ №2 „Знаме на мира”.

Предмет на изследване бяха форми, демонстриращи емоционално- нравствени умения и тяхното оптимизиране чрез повишаване степента на осъзнатост и позитивиране на преживяванията на децата.

Задачите, които си поставих, бяха:

1. Анализиране на теоретичните постановки по проблема;
2. Организиране на педагогически експеримент, включващ три етапа:

а.Първият му етап / Констативен/ се състоя в диагностициране на междуличностните отношения в групата в различни ситуации- преднамерени и непреднамерени, като се изследваха способностите на децата да възпиремат, разбират и управляват емоциите си. Методите, които използвах, бяха диагностично наблюдение, Проективната методика на Рене Жил, изследване на детската продуктивна дейност и интервю.

б. Вторият етап протече в две посоки- модулен модел за работа с деца и модел за работа с родителити.

По първата посока се осъществи система от педагогически ситуации, чиято цел бе стимулиране на позитивното междуличностно общуване чрез развиване на емоционалните умения на децата. Целта бе децата да опознаят и да се научат как да регулират емоциите- свои и чужди, като това им помогне да управляват взаимоотношенията си, да се засилят проявите на емпатия. Модулите бяха „Разпознаване и предаване на емоции”- спомагащ идентификацията на емоциите- откриване и назоваване; „Умения за безсловесно общуване”- подпомагащ общуването с езика на тялото; „Умения за емоционален контрол”- разпознаване на ранните физически прояви на емоционалните реакции у себе си и у другите, приучване към самоконтрол; „Доверие и приобщаване”- с цел повишаване чувството на доверие, оценка на задружните усилия и груповите постижения; „Разговорни умения”- с цел преодоляване та проблеми с взаимоотношенията; „Добри обноски” с цел възпитаване на учтиви , уважаващи останалите деца; „Детска худ. литература”- използване на силното емоционално въздействие на класическата проза и поезия, нар. Приказки , пословици и поговорки.

Модулният модел за работа с родителите включи образователният модул „Училище за родители”, анкети и дискусии.

в. В третия, оценъчен, етап, се проведоха диагностични процедури със същите тестове и единици за наблюдение, в който се сравниха резултатите от иследването на децата преди и след преобразуващия експеримент.